text: Sendte radio fra TV SYDs nye hus
  04 marts 2013 kl. 17.19
  Konkurrenterne fra P4 har hele eftermiddagen sendt fra TV SYDs nye mediehus i Kolding. Det skete for at markere flytningen af den regionale tv-station.
  Konkurrenterne - eller kollegerne - fra regionalradioen indrettede deres eget studie i et hjørne af TV SYDs nyhedsredaktion. Herfra blev hele eftermiddagsprogrammet til Syd- og Sønderjylland sendt direkte.
  Undervejs blev bl.a. TV SYD direktør Betina Bendix, bestyrelsesformand Jakob Eis, nyhedsredaktør Kaj Højgaard og studievært Dorte Skou Vinther interviewet.
  Premieren på de direkte sendinger gik næsten problemfrit. Der er stadig enkelte skønhedsfejl - men generelt ser huset ud til at fungere.
  